Carsten Hansen (S), 2005-03-02:
Nu vil jeg starte med at sige, at jeg jo ikke forlanger, at fru Margrethe Vestager skal forstå alt, hvad jeg siger.
Sådan er det jo, ikke også?
Og det må vi jo tage til takke med.
Men når det er sådan, at vi synes, at der skal evalueres i folkeskolen og i de frie grundskoler – og vi har jo været enige om det – så er det jo, fordi det er vigtigt, synes jeg, at vi kan lære af hinanden.
Det andet er med hensyn til de frie grundskoler, som der er problemer med: Det har jo vist sig, både under fru Margrethe Vestagers ministertid og også under fru Ulla Tørnæs', at det er hamrende svært at lukke en friskole.
Det kræver, at kommunen er inde over først, det kræver, at ministeriet er inde i et par år og følger undervisningen osv., og i mellemtiden når de der stakkels unger altså at miste en stor del af deres skoletid.
Det synes jeg ikke vi kan leve med, det kan vi ikke for børnenes skyld, og jeg synes ikke, at vi kan leve med, at det er så uklart formuleret i lovgivningen, hvad det vil sige at stå mål med folkeskolen.
Der synes jeg faktisk, at det her går et skridt ad vejen.
Vi havde gerne set, at man havde strammet yderligere op og havde sagt, at der var en række fag, hvor man faktisk skulle tættere på i forhold til det.
Det er faktisk sådan, hvis man kigger på de tosprogede, at der ligger man under folkeskolens resultater, de kristne friskoler ligger under, og de såkaldte Ron Hubbard-teoretiske skoler ligger også under på en række felter, og det er jo der, hvor man vil sætte ind for at sikre, at de børn også kommer videre.
Vi kender jo erfaringerne fra København, hvor det er sådan, at en række af de mere fundamentalistiske friskoler, som de hedder i vores sprog herinde, hvor de jo faktisk beholder børnene til 6.-7. klasse, er tre-fire klassetrin under, siger skoleledere til mig.
Jeg synes, det er vigtigt at sikre, at de skoler i hvert fald skal stå mål med det, der bliver leveret i folkeskolen.
Vi er i hvert fald i Socialdemokratiet meget obs på, at de her børn ikke kommer i klemme i det fremtidige videnssamfund og bliver tabere i det.
Det er den ene del af det.
Det andet er, at friskolerne siger til mig og til Socialdemokraterne: Vi deltager faktisk i evalueringsarbejdet, vi deltager frivilligt, hvorfor ikke lade os få EVA ind over, altså Evalueringsinstituttet?
Det er også for at sige, at her kan vi måske være med til at drive en proces i forhold til dem, som har en række problemer.
Det er det, der er vores bevæggrunde.
Se, det er jo nogle interessante synspunkter, vi bliver præsenteret for, for selvevaluering har jo foregået længe og var et projekt, der blev sat i gang under den tidligere undervisningsminister fru Margrethe Vestager, værdier ud på nettet osv.
Men i folkeskolen mener man absolut, at der skal testes, at der skal offentliggøres karakterer – man tager godt nok de socioøkonomiske ting ud af det, men det er jo det samme, man mener – rangordnes osv., men på friskoleområdet mener man det ikke.
Det viser sig jo i den samlede undersøgelse, ministeriet har gennemført, at de frie grundskoler faktisk ligger under folkeskolen.
Er der ikke behov for den der kærlige hånd om de svageste elever også i de frie grundskoler frem for bare at snakke selvevaluering?
Det er jo underligt, at det ene sted er det nødvendigt at stramme an, teste og gøre ved, men det er det altså ikke her.
Der kan man nøjes med det, man stort set har gjort hele tiden.
Først vil jeg da gerne ønske fru Tina Nedergaard tillykke med den nye post, men jeg vil ikke håbe, at det går som med den forrige friskoleordfører.
Vi må jo håbe på, at det lykkes at blive.
Fru Tina Nedergaard sagde i sin tale, at vi længe har diskuteret, hvordan vi får flere til at tage en ungdomsuddannelse.
Hvordan synes Venstres ordfører selv at det går?
Vi er jo i øjeblikket oppe på en 23-24 pct., der ikke tager en ungdomsuddannelse, mod en 17-18 pct., da regeringen tiltrådte.
Det andet, jeg vil spørge om, er omkring PISA-undersøgelserne, som jo også har været inddraget her, fordi ministeriet over en lang periode faktisk har foretaget undersøgelser på friskoleområdet, men også vist i forhold til karaktergennemsnit, hvor man ligger på en række udvalgte områder.
Er det ikke sådan, at Venstre har overvejet, at når man nu bruger 3,2 mia. kr. på de frie grundskoler, så skulle de også deltage i evalueringen?